Title: Správa z Bruselu
Author: Viera Blahová
Last saved by: Obžerová Eva
Company: Ministerstvo školstva SR

S p r á v a
z plánovanej zahraničnej pracovnej cesty

1. Účastník ZPC:
Titul, meno a priezvisko: | PaedDr. Eva Obžerová
Pracovisko: | Sekcia regionálneho školstva MŠVVaŠ SR
Pracovné zaradenie: | štátny radca
Znalosť jazykov: | ANJ, RUJ
2. Zahraničná pracovná cesta:
Štát: | Rakúsko
Mesto: | Graz
Vykonaná v doch: | 03. 05. – 06. 05. 2017
Prijímajúca organizácia: | Európske centrum pre moderné jazyky (ďalej aj „ECML“), Nikolaiplatz 4, 8020 Graz
Účel cesty: | Účasť na zasadnutí národných kontaktných osôb a predstaviteľov národných nominačných orgánov pre ECML.
Spôsob financovania: | Náklady hradí čiastočne Rada Európy (ďalej aj „RE“).
3. Rámcový program pobytu: 
03. 05. 2017      -  príchod do Grazu,   ubytovanie, štúdium materiálov na zasadnutie
04. 05. 2014      -  účasť na zasadnutí v ECML 
05. 05. 2014      -  účasť na zasadnutí v ECML 
06. 05. 2014     -   odchod z Grazu    
4. Stručný priebeh rokovaní: 
•	schôdzu otvorila výkonná riaditeľka ECML p. Sarah Breslin;
•	aktivita zameraná na vzájomné zoznámenie sa a spoznanie národných kontaktných osôb (ďalej aj „NCP“ – National Contact Points)  a predstaviteľov národných nominačných orgánov (ďalej aj „NNA“ – National Nominating Authorities) z ostatných členských krajín;
•	p. Margit Hüber detailne oboznámila nových NNA s nominačným procesom: zoznam plánovaných seminárov a workshopov na celý rok a jednotlivé výzvy posiela v dostatočnom časovom predstihu, NNA má mesiac čas na to, aby podľa obsahu seminára a špecifikácie požiadaviek na účastníka vybral/vybrala relevantnú nominovanú osobu. Nominované osoby vyplnia prihlasovací formulár, v ktorom sa zaviažu, že budú získané poznatky a informácie diseminovať vo svojom pracovnom prostredí a podľa svojich možností aj na širšej platforme. Z ECML dostanú pozvánku a sú informovaní o ďalšom postupe. Po návrate sú povinní napísať správu a zaslať ju do Grazu a v kópii aj NCP a NNA. Národná nominačná autorita (nominujúci orgán) sa spravidla zaujíma i o ďalšie formy diseminácie a je s účastníkom seminára v písomnom kontakte aj po skončení seminára. Ak sa z nejakého dôvodu seminára nezúčastní nikto z krajiny, je tejto krajine umožnené, aby vyslala na ďalší seminár alebo na konferenciu o jedného účastníka naviac;
•	Systém práce a skúsenosti s procesom nominácií účastníkov konferencií, seminárov a workshopov prezentovali v blokoch členské štáty Nórsko a Nemecko, Arménsko, Slovinsko a Francúzsko, Montenegro/Čierna Hora a Dánsko, Litovská republika a Holandsko, dopadovú štúdiu prezentovalo Švajčiarsko; 
•	V rámci zasadnutia sa uskutočnili 4 workshopy.
Workshop č. 1 sa venoval téme Nominačný proces. Pracovali sme v štyroch pracovných skupinách, z toho tri v anglickom jazyku a jedna vo francúzskom jazyku. V skupine som prezentovala svoj spôsob práce v procese nominácií do ECML – v priebehu šiestich rokov som si vytvorila databázu relevantných inštitúcií, jazykových expertov, predsedov asociácií učiteľov cudzích jazykov, vysokoškolských učiteľov a učiteľov cudzích jazykov na základných a stredných školách, ktorých vždy oslovujem po zverejnení výzvy. Po získaní kandidáta požadujem vyplniť prihlasovací formulár a po kontrole ho zasielam do Grazu. Spojím kandidáta s p. Hüber, žiadam správu a s účastníkom zostávam v kontakte aj po ukončení seminára. Databázu kontaktov mám doplnenú o informácie v oblasti záujmu jazykových expertov o špecifické témy, preto mám málokedy problém vybrať správneho kandidáta. Úzko spolupracujem s predstaviteľmi MPC, ŠPÚ, NÚCEM, s Goetheho inštitútom, PdF UK Bratislava, PdF UKF Nitra, UK Bratislava – katedrou anglistiky a amerikanistiky, so Španielskym veľvyslanectvom v SR, s prezidentmi asociácií učiteľov jednotlivých cudzích jazykov, s prezidentmi asociácií jazykových škôl, so Slovenskou komorou angličtinárov, s jednotlivými jazykovými školami atď., ale i s jednotlivými učiteľmi cudzích jazykov, ktorí mi pribúdajú do databázy pri rôznych príležitostiach. 
•	Worshop č. 2 bol zameraný na proces diseminácie a mediácie (sprostredkovania) informácií o Centre a o aktuálnych programoch – formy, možné spôsoby odovzdávania informácií, aby čo najširšia platforma jazykových expertov, učiteľov a budúcich učiteľov cudzích jazykov nielen vedela o existencii Centra, ale aby dostávala priebežné aktuálne informácie o projektoch a jednotlivých aktivitách Centra a najmä o tom, kde možno nájsť v elektronickej podobe výstupy z projektov – Európa by sa mala zosúladiť v určitých prístupoch k jazykovému vzdelávaniu. ŠPÚ v Bratislave ako priamo riadená  organizácia MŠVVaŠ SR prostredníctvom kontaktnej osoby zverejňuje aktuálne informácie a má na svojej stránke uvedený priamy link na ECML v Grazi. Metódy a formy práce nominačných orgánov v mnohom závisia aj od počtu obyvateľov a územného rozdelenia členských štátov. V niektorých štátoch spolupracujú s ECML celé tímy zamestnancov ministerstiev školstva, ktoré sú na to určené. Účastníci hovorili o propagácii vzdelávacích podujatí prostredníctvom sociálnych sietí, ktoré však naše ministerstvo nevyužíva. Učitelia cudzích jazykov sú silne motivovaní ďalej sa vzdelávať v oblasti výučby cudzích jazykov, ale nie ich zamestnávatelia – riaditelia škôl odmietajú uvoľňovať učiteľov z vyučovacieho procesu (zvýšené finančné náklady za zastupovanie).
•	Zástupkyňa riaditeľky ECML p. Susanna Slivensky, ktorá zodpovedá za programovú časť práce Centra,  nás podrobne oboznámila so všetkými projektmi projektového obdobia 2016-2019 pod názvom „Languages at the heart of learning“, informácie dostupné na: www.ecml.at/languagesattheheartoflearning. Okrem dostupných vzdelávacích aktivít poskytovaných ECML môžu jednotlivé krajiny využiť nástroj Training and consultancy a požiadať Centrum o pomoc, asistenciu či expertízu v prioritných oblastiach svojho záujmu v jazykovej politike štátu. Bežným sa stáva aj lektorovanie expertov z ECML na národných konferenciách členských štátov. ECML podniká konkrétne kroky k zlepšeniu a ďalšiemu rozvoju spolupráce nielen s členskými európskymi krajinami, ale i so všetkými ostatnými krajinami sveta, ktoré prejavia záujem. Program a jeho zameranie vzniká v úzkej spolupráci s Radou EÚ, Radou ministrov, Radou Európy a zvlášť Oddelením jazykovej politiky Rady Európy, riadi sa ich odporúčaniami a postupuje v súlade so Stratégiou 2020 (Strategic framework for Education and Training 2020) a v súlade s cieľmi a zámermi programu Erasmus+. Pri plánovaní projektov ECML vychádza tiež z výsledkov a odporúčaní predchádzajúceho programového obdobia
•	Slovenská republika plánuje využiť možnosť školení a konzultácií pod vedením jazykových expertov ECML v rámci dvoch projektov: RELANG a ROMANI. Projekt RELANG je ukončený, bol zameraný na národné testovania v oblasti cudzích jazykov v súlade s Európskym referenčným rámcom pre jazyky a Centrum teraz poskytuje odborné poradenstvo členským štátom formou 3-dňových školení, ktoré sú financované Radou Európy a Európskou komisiou – využijeme tieto služby a skúsenosti v spolupráci s NÚCEM. Projekt ROMANI bol tiež ukončený, výsledky projektu sú poskytované v oblasti podpory na národnej/miestnej úrovni, tieto školenia sú 2-dňové a sú iba sčasti financované Centrom. Odborný seminár v Slovenskej republike sa bude konať pod záštitou štátneho tajomníka Mgr. Krajňáka, hlavným organizátorom bude poradca štátneho tajomníka Ing. Hero za aktívnej spolupráce odboru výchovy a vzdelávania národnostných menšín. Je potrebné požiadať Centrum o lektorovanie a expertnú asistenciu.
•	p. Michael Armstrong (vedúci oddelenia publicity) nás oboznámil s dostupnými nástrojmi propagácie vzdelávacích podujatí Centra a diseminácie informácií na ich webovom sídle. Táto webová stránka je mimoriadne kvalitne vytvorená, dôsledne a včas aktualizovaná a poskytuje detailné informácie. Ponúkneme registráciu na tejto stránke všetkým asociáciám cudzích jazykov, ktoré sa v SR vyučujú.
•	Workshopy č. 3 a č. 4 boli aktuálne zamerané na konkrétne metódy a formy práce NNA a NCP a na „dopad“ (impact) – akým spôsobom je možné zvýšiť vplyv existencie a pôsobenia Centra v oblasti európskej jazykovej politiky na členské štáty. Centrum v Grazi je jedinečným spojením Rady Európy a jednotlivých európskych krajín, neustále sa snaží vylepšovať svoje metódy a formy práce, ako aj prístupy ku krajinám, čo má za následok jedinečné a účinné formy spolupráce jazykových expertov, ktorí majú vďaka ECML pocit, že sú jedna veľká európska rodina. ECML patrí veľká zásluha na tom, že sa Európa v oblasti výučby cudzích jazykov, jazykov menšín, znakových jazykov a vyučovacích jazykov zjednocuje a rozvíja.

5. Odporúčané závery:
Je potrebné požiadať ECML vyplnením formulára žiadosti o poskytnutie lektorov, jazykových expertov a didaktických materiálov v projektoch RELANG a ROMANI na plánované odborné semináre v spolupráci s NÚCEM a Kanceláriou štátneho tajomníka Mgr. Krajňáka. Navrhneme asociáciám učiteľov cudzích jazykov zaregistrovať sa na stránke www.ecml.at. Pretrváva potreba podporovať a zabezpečovať odbornú spoluprácu Centra  s inštitúciami v SR  zameranými na jazykové vzdelávanie; naďalej zabezpečovať aktívnu a priamu účasť jazykových expertov na seminároch a konferenciách organizovaných Centrom, aby sa SR aktívne podieľala na tvorbe strategických dokumentov; diseminovať a komunikovať výstupy z projektov súčasného i budúceho programového obdobia s učiteľmi cudzích jazykov prostredníctvom prezidentov jazykových asociácií v SR, MPC a ŠPÚ, naďalej poskytovať poradenstvo. Týmto spôsobom sa zabezpečí implementácia európskej jazykovej politiky do edukačného systému SR. Na požiadanie organizátorov konferencií zameraných na jazykovú výučbu môže členka Správnej rady pre účastníkov zabezpečiť zdarma publikácie tematicky súvisiace s obsahom konferencie. 

6. Prehľad prinesenej dokumentácie a miesto jej uloženia:
Materiály zo zasadnutia sú v elektronickej podobe uložené na odbore gymnázií a jazykových škôl, Ministerstvo školstva, vedy, výskumu a športu, Stromová 1, 813 30 Bratislava. Osobne som priniesla materiály na odborný seminár ROMANI a brožúrky s informáciou o práci a službách Centra, ktoré príležitostne poskytneme záujemcom/učiteľom cudzích jazykov.

7. Osobitne vyhodnotený očakávaný prínos ZPC:
Získali sme informácie o tom, ako prebieha nominačný  proces v ostatných členských štátoch - potvrdila sa správnosť našich postupov. Získali sme tiež informácie o ďalšom programovom období na roky 2016-2019 a najmä konkrétne informácie o tom, akým spôsobom môže SR v najbližšom období využiť expertné a poradenské služby Centra.

8. Spôsob zverejnenia výsledkov ZPC, prenos získaných informácií:
Správa zo ZPC bola zaslaná sekcii medzinárodnej spolupráce a európskych záležitostí, ktorá ju zverejní na internetovej stránke MŠVVaŠ SR.
Súhlasíme so zverejnením správy na internete.

Správu vypracovala: | PaedDr. Eva Obžerová, č. 2017-942/21297:4-10B0
Miesto a dátum: | Bratislava, 15. 5. 2017
Správu schválil: | Ing. Marian Galan, generálny riaditeľ sekcie regionálneho školstva
| Dátum:                              Podpis:
| RNDr. Igor Gallus, riaditeľ odboru gymnázií a jazykových škôl
| Dátum:                              Podpis: